BIZ จ่อบุ๊ครายได้งานติดตั้งเครื่องรักษามะเร็งรพ.จุฬาฯ 1.2 พันลบ. ดันผลงานปี 63 โตกระโดด
BIZ จ่อบุ๊ครายได้งานติดตั้งเครื่องจักร อุปกรณ์สำหรับศูนย์รักษาผู้ป่วยมะเร็งด้วยอนุภาคโปรตอน (เครื่องไซโคลตรอน) ของโรงพยาบาลจุฬาลงกรณ์ สภากาชาดไทย 1.2 พันลบ. ดันผลงานปี 63 โตกระโดด
BIZ จ่อบุ๊ครายได้งานติดตั้งเครื่องรักษาผู้ป่วยมะเร็งด้วยอนุภาคโปรตอน ของโรงพยาบาลจุฬาลงกรณ์ สภากาชาดไทย 1.2 พันลบ. ดันผลงานปี 63 โตกระโดด
28 มิ.ย. 2562

นายวรวิทย์ สีลภูสิทธิ์ รองประธานเจ้าหน้าที่บริหารด้านการเงินและทรัพยากรมนุษย์ บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยถึงความคืบหน้าโครงการก่อสร้างและติดตั้งเครื่องจักร อุปกรณ์สำหรับศูนย์รักษาผู้ป่วยมะเร็งด้วยอนุภาคโปรตอน (เครื่องไซโคลตรอน) ของโรงพยาบาลจุฬาลงกรณ์ สภากาชาดไทย มูลค่าโครงการ 1,200 ล้านบาท ว่า ขณะนี้การก่อสร้างคืบหน้าไปกว่า 90% แล้ว โดยเมื่อสัปดาห์ที่ผ่านมา ได้มีพิธีการติดตั้งเครื่องไซโคลตรอน คาดว่าโครงการจะแล้วเสร็จภายในปี 2563
“แผนการดำเนินงานในปีนี้ เรายังคงมุ่งมั่นส่งมอบงานให้กับลูกค้า ควบคู่ไปกับการขยายฐานลูกค้าในกลุ่มโรงพยาบาลเอกชนและภาครัฐเพิ่มขึ้น เพื่อสร้างการเติบโตอย่างแข็งแกร่งและยั่งยืน โดยคาดว่ารายได้จะเติบโต 10% ตามเป้าหมายที่วางไว้ และในปัจจุบันมี Backlog ประมาณ 1,700-1,800 ล้านบาท ทยอยรับรู้รายได้ไปแล้ว 30-40%”นายวรวิทย์ กล่าว
สำหรับศูนย์รักษาผู้ป่วยมะเร็งด้วยอนุภาคโปรตอน ของโรงพยาบาลจุฬาลงกรณ์ มีการรับรู้รายได้จากการก่อสร้างไปแล้วบางส่วน ส่วนการรับรู้รายได้ของเครื่องจะรับรู้รายได้ทั้งหมดในปี 2563 อีก 900-1,000 ล้านบาท ซึ่งเป็นปัจจัยผลักดันให้ผลการดำเนินงานในปี 2563 เติบโตแบบก้าวกระโดด